Komission päätös,

tehty 14 päivänä elokuuta 2003,

Bulgarian tasavallassa toteutettavien maataloutta ja maaseudun kehittämistä koskevien liittymistä edeltävien toimenpiteiden tuen hallinnoinnin siirtämisestä täytäntöönpanovirastoille liittymistä edeltävänä aikana

(2003/614/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavan tuen yhteensovittamisesta ja asetuksen (ETY) N:o 3906/89 muuttamisesta 21 päivänä kesäkuuta 1999 annetun neuvoston asetuksen (EY) N:o 1266/1999(1) ja erityisesti sen 12 artiklan 2 kohdan,

ottaa huomioon yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana 21 päivänä kesäkuuta 1999 annetun neuvoston asetuksen (EY) N:o 1268/1999(2), sellaisena kuin se on viimeksi muutettuna asetuksella (EY) N:o 696/2003(3), ja erityisesti sen 4 artiklan 5 kohdan ja 6 artiklan,

sekä katsoo seuraavaa:

(1) Bulgarian tasavallan maataloutta ja maaseudun kehittämistä koskeva erityisohjelma (jäljempänä "Sapard-ohjelma") hyväksyttiin 20 päivänä lokakuuta 2000 tehdyllä komission päätöksellä(4), ja sitä muutettiin 21 päivänä toukokuuta 2002 tehdyllä komission päätöksellä, asetuksen (EY) N:o 1268/1999 4 artiklan 5 kohdan mukaisesti.

(2) Bulgarian tasavallan hallitus ja komissio, yhteisön puolesta, allekirjoittivat 18 päivänä joulukuuta 2000 Sapard-ohjelman toteutuksen teknisestä, oikeudellisesta ja hallinnollisesta kehyksestä monivuotisen rahoitussopimuksen, sellaisena kuin se on muutettuna 19 päivänä helmikuuta 2002 allekirjoitetulla vuoden 2001 vuotuisella rahoitussopimuksella, joka tuli voimaan 29 päivänä heinäkuuta 2002.

(3) Bulgarian tasavallan toimivaltainen viranomainen on nimennyt joidenkin Sapard-ohjelmassa määriteltyjen toimenpiteiden täytäntöönpanijaksi Sapard-viraston. Sapard-ohjelman täytäntöönpanoon liittyvien rahoitustoimintojen hoitajaksi on nimetty valtiovarainministeriön kansallisesta rahastosta vastaava osasto.

(4) Neuvoston asetuksen (EY) N:o 1266/1999 12 artiklan 2 kohdan mukaisen ohjelmien/hankkeiden kansallisen ja alakohtaisen hallinnointikyvyn, varainhoidon valvontamenettelyjen ja julkistalouden rakenteiden tapauskohtaisen analyysin perusteella komissio teki eräiden Sapard-ohjelmaan kuuluvien toimenpiteiden osalta 14 päivänä toukokuuta 2001 päätöksen 2001/380/EY(5) Bulgarian tasavallassa toteutettavien maataloutta ja maaseudun kehittämistä koskevien liittymistä edeltävien toimenpiteiden tuen hallinnoinnin siirtämisestä liittymistä edeltävänä aikana.

(5) Komissio on tämän jälkeen analysoinut asetuksen (EY) N:o 1266/1999 12 artiklan 2 kohdan mukaisesti tarkemmin seuraavia Sapard-ohjelmaan kuuluvia toimenpiteitä: 1.2.1 "Tukkumarkkinat", 1.4 "Metsätalous ja maatalousalueiden metsitys, investoinnit metsätaloustiloilla, metsätaloustuotteiden jalostus ja markkinointi", 1.5 "Tuottajaryhmien perustaminen", 2.2 "Kylien kunnostaminen ja kehittäminen, maaseutuperinnön ja kulttuuriperinteiden suojeleminen ja säilyttäminen", 2.3 "Maaseudun infrastruktuurin kehittäminen ja parantaminen", 3.1 "Ammattikoulutuksen parantaminen" ja 4.1 "Tekninen apu". Komissio katsoo, että Bulgarian tasavalta täyttää myös kyseisten toimenpiteiden osalta yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista rahoitussäännöistä 7 päivänä kesäkuuta 2000 annetun komission asetuksen (EY) N:o 2222/2000(6), sellaisena kuin se on viimeksi muutettuna asetuksella (EY) N:o 188/2003(7), 4-6 artiklan ja liitteen säännökset sekä asetuksen (EY) N:o 1266/1999 liitteessä vahvistetut vähimmäisedellytykset.

(6) Tästä syystä on aiheellista luopua asetuksen (EY) N:o 1266/1999 12 artiklan 1 kohdassa tarkoitetusta ennakkohyväksyntävaatimuksesta toimenpiteiden 1.2.1, 1.4, 1.5, 2.2, 2.3, 3.1 ja 4.1 osalta ja siirtää tuen hallinnointi hajautetulta pohjalta Bulgarian tasavallassa maatalousalan valtionrahastolle ja valtiovarainministeriön kansallisesta rahastosta vastaavalle osastolle.

(7) Koska toimenpiteisiin 1.2.1, 1.4, 1.5, 2.2, 2.3, 3.1 ja 4.1 liittyvät komission tarkastukset koskevat järjestelmää, jonka kaikki olennaiset osat eivät ole vielä täysin toimivia, Sapard-ohjelman hallinnointi on aiheellista siirtää väliaikaisesti maatalousalan valtionrahastolle ja valtionvarainministeriön kansallisesta rahastosta vastaavalle osastolle asetuksen (EY) N:o 2222/2000 3 artiklan 2 kohdan mukaisesti.

(8) Bulgarian viranomaiset ehdottivat 3 päivänä heinäkuuta 2003 menojen tukikelpoisuutta koskevia sääntöjä monivuotisen rahoitussopimuksen B osan 4 artiklan 1 kohdan mukaisesti. Komissiolta pyydetään asiaa koskevaa päätöstä.

(9) Sapard-ohjelman hallinnoinnin siirto tapahtuu vasta järjestelmän moitteetonta toimivuutta koskevien lisätarkastusten ja tuen hallinnoinnin siirtämisestä maatalousalan valtionrahastolle ja valtiovarainministeriön kansallisesta rahastosta vastaavalle osastolle mahdollisesti annettavien komission suositusten täytäntöönpanon jälkeen,

ON PÄÄTTÄNYT SEURAAVAA:

1 artikla

Luovutaan asetuksen (EY) N:o 1266/1999 12 artiklan 1 kohdassa säädetystä hankkeiden valintaa ja sopimuksia koskevasta komission ennakkohyväksyntävaatimuksesta Bulgarian tasavallassa toimenpiteiden 1.2.1, 1.4, 1.5, 2.2, 2.3, 3.1 ja 4.1 osalta.

2 artikla

Sapard-ohjelman hallinnointi siirretään väliaikaisesti:

1. maatalousalan valtionrahastolle (Sapard-virasto), 55 Hristo Botev Boulevard, 1040 Sofia, Bulgaria, Sapard-ohjelman, sellaisena kuin se on määritelty 20 päivänä lokakuuta 2000 tehdyllä komission päätöksellä hyväksytyssä maatalouden ja maaseudun kehittämisohjelmassa, toimenpiteiden 1.2.1, 1.4, 1.5, 2.2, 2.3, 3.1 ja 4.1 täytäntöön panemiseksi; ja

2. valtiovarainministeriön kansallisesta rahastosta vastaavalle osastolle, 102 Radkovski Street, 1040 Sofia, Bulgaria, Sapard-ohjelman täytäntöönpanoon toimenpiteiden 1.2.1, 1.4, 1.5, 2.2, 2.3, 3.1 ja 4.1 osalta Bulgarian tasavallassa liittyvien rahoitustoimien hoitamisen osalta.

3 artikla

Sovelletaan Bulgarian tasavallan 3 päivänä heinäkuuta 2003 päivätyllä kirjeellä ehdottamia menojen tukikelpoisuutta koskevia sääntöjä, sanotun kuitenkaan rajoittamatta Sapard-ohjelmassa tehtäviä tuen myöntämistä yksittäisille tuensaajille koskevien päätösten soveltamista.

Tehty Brysselissä 14 päivänä elokuuta 2003.

Komission puolesta

Franz Fischler

Komission jäsen

(1) EYVL L 161, 26.6.1999, s. 68.

(2) EYVL L 161, 26.6.1999, s. 87.

(3) EUVL L 99, 17.4.2003, s. 24.

(4) K(2000) 3058 lopullinen.

(5) EYVL L 134, 17.5.2001, s. 65.

(6) EYVL L 253, 7.10.2000, s. 5.

(7) EUVL L 27, 1.2.2003, s. 14.